Komisijos reglamentas (EB) Nr. 1646/2001
2001 m. rugpjūčio 13 d.
nustatantis išsamias sureguliavimo pagalbos teikimo lengvatinėmis sąlygomis įvežamo žaliavinio cukraus rafinavimo pramonei taisykles ir koreguojantis sureguliavimo pagalbą ir papildomą bazinę pagalbą cukraus rafinavimo pramonei
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. birželio 19 d. Tarybos reglamentą (EB) Nr. 1260/2001 dėl bendro cukraus sektoriaus rinkų organizavimo [1], ypač į jo 38 straipsnio 6 dalį,
kadangi:
(1) Reglamento (EB) Nr. 1260/2001 38 straipsnio 1 ir 3 dalyje numatyta, kad nuo 2001-2002 iki 2005-2006 pardavimo metų sureguliavimo pagalba turi būti teikiama kaip intervencinė priemonė Bendrijos lengvatinėmis sąlygomis įvežamo žaliavinio cukranendrių cukraus rafinavimo pramonei kartu su papildoma bazine pagalba Prancūzijos užjūrio departamentuose pagamintam žaliaviniam cukranendrių cukrui. Šios nuostatos taip pat teigia, kad sureguliavimo pagalba gali būti suteikiama tik kiekiams, ne didesniems, negu nurodyta Reglamento (EB) Nr. 1260/2001 35 straipsnyje.
(2) Cukrus, kuriam gali būti teikiama rafinavimo pagalba, turi būti lengvatinėmis sąlygomis įvežamas cukrus, kaip numatyta Reglamento (EB) Nr. 1260/2001 35 straipsnyje. Siekiant įsitikinti, kokia cukraus kilmė, bei stebėti jo importą į Bendriją, atitinkamai turi būti remiamasi 1976 m. lapkričio 17 d. Komisijos reglamento (EEB) Nr. 2782/76, nustatančio išsamias cukraus importo lengvatinėmis sąlygomis įgyvendinimo taisykles [2], su paskutiniais pakeitimais, padarytais Reglamentu (EB) Nr. 2665/98 [3], nuostatomis ir jame nurodytais dokumentais.
(3) Pagalbai teikti turi būti įtvirtinta nuostata dėl patenkinamų rafinuoto cukraus stebėjimo priemonių, ir tam reikia apibrėžti rafinavimą, atitinkamo žaliavinio cukraus išeigos formulę bei įsipareigojimą vykdyti tyrimus laboratorijoje, patvirtintoje valstybės narės, kurioje rafinuojamas cukrus, kompetentingų institucijų.
(4) Vadybos priemonės žaliaviniam cukranendrių cukrui, pagamintam Prancūzijos užjūrio departamentuose, kuriam gali būti suteikta papildoma bazinė pagalba, turi būti tokios pat, kaip ir priemonės, nustatytos 2001 m. liepos 30 d. Komisijos reglamentu (EB) Nr. 1554/2001, nustatančiu išsamias Tarybos reglamento (EB) Nr. 1260/2001 dėl cukraus, pagaminto Prancūzijos užjūrio departamentuose, pardavimo ir kainų sąlygų suvienodinimo su lengvatinėmis sąlygomis įvežamo žaliavinio cukraus kainų sąlygomis taikymo taisykles [4].
(5) Reglamento (EB) Nr. 1260/2001 38 straipsnio 4 dalis nustato, kad sureguliavimo pagalba ir papildoma pagalba gali būti koreguojamos, atsižvelgiant į ekonomines tendencijas cukraus sektoriuje, ypač į gamybos ir rafinavimo ribas. Siekiant atsižvelgti į poreikį išlaikyti gamybos ir rafinavimo ribų pusiausvyrą, dėl kurios buvo pradėtos teikti šios pagalbos ir jų koregavimas pagal ankstesnę schemą, 2001-2002 m. pagalbos sumos turi būti išlaikomos tokios pačios, kaip ir 2000-2001 pardavimo metais.
(6) Cukraus vadybos komitetas nepateikė savo nuomonės per komiteto pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
1. Reglamento (EB) Nr. 1260/2001 38 straipsnio 1 dalyje numatyta pagalba, toliau vadinama "pagalba" teikiama, kai dėl jos įmonė, rafinavusi atitinkamą lengvatinėmis sąlygomis įvežamą cukrų, kreipiasi su paraiška į valstybės narės, kurioje buvo rafinuojamas cukrus kompetentingas institucijas.
2. Paraiška dėl pagalbos turi būti pateikiama kartu su įrodymais, kad rafinuotas cukrus buvo gautas iš lengvatinėmis sąlygomis įvežamo cukraus, įvežto į Bendriją pagal Reglamentą (EEB) Nr. 2782/76.
Įrodymai pateikiami pristatant dokumento, atitinkamai minimo Reglamento (EEB) Nr. 2782/76 6 straipsnio 1 dalyje arba 7 straipsnio 1 ir 2 dalyse, originalą arba importuojančios valstybės narės kompetentingų institucijų patvirtintas tų dokumentų kopijas. Tos institucijos kopijų 8 dalyje padaro įrašus, išvardytus pirmiau minėto reglamento atitinkamai 6 straipsnio 2 arba 7 straipsnio 3 dalyje.
3. Teikiant pagalbą:
a) "rafinavimas" - tai žaliavimo cukraus, apibrėžto Reglamento (EB) 1260/2001 1 straipsnio 2 dalies b punkte pavertimas pareiškėjo įmonėje, kaip apibrėžta to paties reglamento 7 straipsnio 4 dalies trečiojoje pastraipoje, baltuoju cukrumi, kaip apibrėžta to Reglamento 1 straipsnio 2 dalies a punkte;
b) minėtam žaliaviniam cukrui taikoma muitinės kontrolė ar bet kuri kita administracinė kontrolė, suteikianti tas pačias garantijas.
4. Nustatant pagalbą, atitinkamo žaliavinio cukraus išeiga skaičiuojama du kartus šimtu sumažinant to cukraus poliarizacijos laipsnį.
5. Cukrų atvežus tyrimus atlieka valstybės narės, kurios teritorijoje cukrus turi būti rafinuojamas, kompetentingų institucijų patvirtinta laboratorija.
Tačiau, jei iki šio reglamento įsigaliojimo cukrus jau buvo tiriamas, siekiant įsitikinti, kokia jo išeiga, laikoma, kad šie tyrimai atitinka pirmosios pastraipos reikalavimus.
2 straipsnis
1. Papildoma bazinė pagalba, numatyta Reglamento (EB) Nr. 1260/2001 38 straipsnio 3 dalyje suteikiama, kai dėl jos su paraiška kreipiasi Prancūzijos užjūrio departamentuose pagamintą cukrų rafinavusi įmonė.
2. Papildomai bazinei pagalbai mutatis mutandis taikomas Reglamentas (EB) Nr. 1554/2001.
3 straipsnis
Sureguliavimo pagalba ir papiloma bazinė pagalba, atitinkamai minimos Reglamento (EB) Nr. 1260/2001 38 straipsnio 1 ir 3 dalyse, didinamos dėl koregavimo, minimo 38 straipsnio 4 dalyje, iki 2,92 eurų 100 kg cukraus, išreikšto baltuoju cukrumi 2001-2002 pardavimo metams.
4 straipsnis
Atitinkama valstybė narė už kiekvieną ketvirtį per kalendorinį mėnesį, einantį po atitinkamo ketvirčio, praneša Komisijai apie cukraus kiekius, išreikštus baltuoju cukrumi, kuriems buvo suteikta pagalba ir šiuos kiekius atitinkančius pagalbos sumas nacionaline valiuta.
5 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis yra taikomas nuo 2001 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. rugpjūčio 13 d.